ના. એ ત્રણેયે, મૂળમાં એક જ છે, પણ જેમ મેટ્રિકમાં જવા માટેનું ભણતર એક જ હોય, તોયે, વિદ્યાર્થીની બુદ્ધિને ક્રમે ક્રમે કરીને ખીલવવા માટે, એના ત્રણ તબક્કા કહેવાય છે, કે બાળ શિક્ષણ, પ્રાથમિક શિક્ષણ ને માધ્યમિક શિક્ષણ, એવું આ ત્રણ કાંડોનું છે. કાંડ એટલે ધોરણ જ સમજજો. પહેલું બરોબર પાકું કર્યા વિના બીજાની ગેડ કદી ન બેસે, ને બીજું પણ પાકું કર્યા વિના ત્રીજામાં પ્રવેશ કરવાની લાયકાત ન આવે. જે વિદ્યાર્થી બુદ્ધિમાન હોય, તથા કૉલેજમાં જવાના નિશ્ચયવાળો હોય, તે એક પછી એક કરીને ત્રણેય પાસ કરે. પણ જેમના સંસ્કાર તથા વિચાર સાંકડા હોય, ને જે આંખ મીંચીને રૂઢિરિવાજ પાલનારી મંદ બુદ્ધિના હોય, તે, એક કે બીજા ધોરણમાં જ સંતોષ માનીને, એમાં ગોથાં ખાયા કરે છે. એમાંના કોઈક જ હિંમત તથા ઉત્સાહવાળા જીવાત્માઓ ત્રીજા ધોરણ સુધી પહોંચે છે. તેમાં પણ ત્રીજુંયે પાર કરીને મોક્ષ પામનારા તો કોઈ વિરલા જ હોય છે, અને ખરેખરૂં સાચું પણ, એવા કોઈ વિરલાને જ પ્રાપ્ત થાય છે, જ્યારે બીજા બધા લાખો અને કરોડો મૂઢ માનવીઓને નસીબે, ઓછું સુખ ને વધારે દુઃખના મિશ્રણમાં ખદબદવાનું રહે છે.